Erbgħa ġuvintur, tnejn minnhom aħwa li daħlu f’tieġ li ma kinux mistiedna għalih qalu ma’ tvm.com.mt li għamlu apoloġija lill-koppja wara li ġie ppubblikat ritratt tagħhom fit-tieġ. Ir-ritratt tagħhom jippożaw flimkien ittella’ f’paġna fuq Facebook dalgħodu minn persuna li kien mistieden fit-tieġ fejn qal li l-ġuvintur daħlu jieklu u jixorbu b’xejn fit-tieġ tal-ħbieb tiegħu. B’reazzjoni l-ġuvintur qalu li mhux minnu li għamlu ħerba fit-tieġ u li diġà għamlu apoloġija mal-koppja u qalulhom li din kienet xi ħaġa infantili u stupida. Ikkuntattjati minn tvm.com.mt , il-koppja li ma xtaqitx li tiġi identifikata kkonfermat dak li ġie ppubblikat u li saret apoloġija. Madankollu jirriżulta li fit-tieġ tagħhom li sar fil-15 ta’ Awwissu li għadda kien hemm koppja oħra li daħlet f’dan it-tieġ bla ma kienet mistiedna. Bħall-erba’ ġuvintur l-oħra, din il-koppja tellgħet ritratt tagħha fit-tieġ fuq il-profil tal-Facebook tagħhom. Il-koppja kkonfermat li dawn is-sitta ma kinux mistiedna għat-tieġ u ġew innotati minn filmati li ttieħdu fit-tieġ tagħhom. Persuni li tkellmu magħna qalu li wieħed mill-erba’ ġuvintur kien tkeċċa mill-Korp tal-Pulizija erba’ snin ilu wara li nstab ħati ta’ serqa minn dar tal-anzjani f’Tas-Sliema meta kien Surġent tal-Pulizija stazzjonat l-Għassa ta’ Tas-Sliema. Il-persuna li tellgħet ir-ritratt temmet tappella lill-koppji biex joqogħdu attenti għall-mistednin li jkollhom fit-tieġ tagħhom. Fl-istess waqt b’ironija rrefera għall-ġuvintur u qalilhom biex meta jidħlu f’tiġijiet tan-nies mingħajr stedina ma jippożawx għal ritratt! Intant tvm.com.mt jinsab informat li każ simili seħħ xahar ilu f’sala tat-tiġijiet in-naħa ta’ fuq ta’ Malta fejn saħansitra wara li kielu u xorbu b’xejn minn fuq il-koppja miżżewġa, dawk li daħlu fit-tieġ mingħajr ma kienu mistiedna, qattgħulhom il-ktieb tal-mistednin.